מספר פנימי: 2085834

הכנסת העשרים ושלוש

**יוזמים: חברי הכנסת** **יאיר לפיד**
 **משה יעלון**
 **מאיר כהן**
 **עפר שלח**
 **אורנה ברביבאי**
 **קארין אלהרר**
 **יואל רזבוזוב**
 **אלעזר שטרן**
 **מיקי לוי**
 **ע'דיר כמאל מריח**
 **רם בן ברק**
 **יואב סגלוביץ'**
 **בועז טופורובסקי**
 **אורלי פרומן**
 **אנדרי קוז'ינוב**
 **עידן רול**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

פ/172/23

הצעת חוק-יסוד: הממשלה (תיקון – סייג להטלת התפקיד להרכיב ממשלה)

|  |  |  |
| --- | --- | --- |
| הוספת סעיף 7א | 1. | בחוק-יסוד: הממשלה[[1]](#footnote-2), אחרי סעיף 7 יבוא: |
|  |  | "סייג להטלת התפקיד להרכיב ממשלה | 7א. | נשיא המדינה לא יטיל את התפקיד להרכיב ממשלה לפי סעיפים 7(א), 9(א), 10(ב) או 29(ג) , על חבר הכנסת שהוגש נגדו כתב אישום בכל אחד מאלה:  |
|  |  |  |  |  |  | (1) עבירה חמורה שבנסיבות העניין יש עמה משום קלון; |
|  |  |  |  |  |  | (2) עבירה לפי סעיף 284 לחוק העונשין, התשל"ז–1977; |
|  |  |  |  |  |  | (3) עבירה מסוג פשע." |
| תחולה | 2. | חוק זה יחול על כינון הממשלה החל מהכנסת העשרים וארבע. |

דברי הסבר

כהונתו של ראש ממשלה שהוגש נגדו כתב אישום בעבירות חמורות ובראשן עבירות של שחיתות וטוהר מידות, עומדת בניגוד מוחלט לנורמות המוסר הנדרשות מנבחר ציבור.

הגשת כתב אישום בעבירות חמורות כאמור נגד ראש הממשלה, משליך על מעמדם של ראש הממשלה ושל הממשלה כולה, על יכולתם להנהיג ולשמש דוגמה לציבור כולו וחשוב מכל על אמון הציבור בשיטת הממשל וברשויות השלטון במדינה, שהוא מנכסיה החשובים של הרשות השלטונית.

החלטותיו ופעולותיו של ראש ממשלה שמכהן בתפקידו ובמקביל נדרש להתמודד עם כתב אישום, עלולות להיות מושפעות מאינטרסים אישיים ובלתי לגיטימיים תוך פגיעה באינטרסים הלאומיים של המדינה, דבר שעלול לפגוע באמון הציבור בכך שהחלטות ופעולות אלו התקבלו משיקולים ענייניים. החשש נכון באופן מיוחד לגבי החלטות ופעולות הנוגעות למערכות אכיפת החוק שראש הממשלה מתוקף תפקידו אחראי על תפקודן, במקביל לכך שעליו להתייצב מולן ולהיאבק על חפותו. התנהלות זו עלולה לגרום לאיבוד אמון הציבור בשיטת הממשל וברשויות השלטון במדינה.

נוכח האמור, וכדי להימנע מהפגיעה באמון הציבור שצעד כזה עלול לעורר אין להטיל על חבר הכנסת שהוגש נגדו כתב אישום בעבירות חמורות ובראשן עבירות של שחיתות וטוהר המידות להרכיב את הממשלה.

לפיכך, מוצע לעגן בחוק-יסוד: הממשלה נורמה מוסרית, ולקבוע כי במקרה שהוגש נגד חבר הכנסת כתב אישום בעבירה חמורה שבנסיבות העניין יש עמה משום קלון, בעבירה לפי סעיף 284 לחוק העונשין, התשל"ז–1977 (מרמה והפרת אמונים) או בעבירה מסוג פשע, לא יוכל הנשיא להטיל על אותו חבר הכנסת את התפקיד להרכיב ממשלה.

הרף המוסרי הגבוה אותו מוצע לקבוע בהצעת החוק, מאזן באופן מיטבי בין חזקת החפות של חבר הכנסת ובין האינטרס הציבורי שענייני המדינה ינוהלו באופן ענייני ונטול שיקולים זרים. בהקשר זה חשוב לזכור, כי בשונה מאזרח רגיל, כתב אישום נגד חבר הכנסת מוגש אך ורק באישור היועץ המשפטי לממשלה, לאחר שבחן את המלצות המשטרה והפרקליטות וערך שימוע לחבר הכנסת. לפיכך, שיקול דעתו של היועץ המשפטי לממשלה בבחינת עוצמת הראיות והאינטרס הציבורי בהגשת כתב האישום מהווה חסם נוסף.

---------------------------------

הוגשה ליו"ר הכנסת והסגנים

והונחה על שולחן הכנסת ביום

כ"ו בניסן התש"ף – 20.4.20

1. ס"ח התשס"א, עמ' 158. [↑](#footnote-ref-2)